# Ahmet Hromadžić

**Ahmet Hromadžić** (Bjelaj, Bosanski Petrovac, 11. oktobar 1923 - Sarajevo, 1. januar 2003), bosanskohercegovački književnik, poznat po dječijim pričama.

## Biografija

Rođen je u Bjelaju kod Bosanskog Petrovca, gdje završava osnovnu školu. Tehničku i Višu pedagošku školu završava u Sarajevu. Učestvovao je u Drugom svjetskom ratu. Radio je kao novinar „Oslobođenja“ i Sarajevskog dnevnika, a i kao urednik lista „Krajina“ u Bihaću i kulturne rubrike sarajevskog lista „Oslobođenje“. Kao urednik izdavačkog poduzeća „Veselin Masleša“ osniva dječju biblioteku „Lastavica“.

Pisao je pripovijetke i romane za djecu i odrasle, književne i teatarske kritike, književne reportaže, crtice i članke. Djela su mu prevedena na mnoge svjetske jezike, uvrštene u izbore dječije literature i lektire nekih evropskih zemalja (Italija, Norveška, Belgija).

Bio je član Redakcije međunarodne edicije Djeca svijeta, Akademije nauka i Društva pisaca Bosne i Hercegovine. Kao član Društva pisaca BiH, zajedno sa Huseinom Tahmiščićem, Izetom Sarajlićem, Velimirom Miloševićem i Vladimirom Čerkezom, pokreće međunarodnu književnu manifestaciju „Sarajevski dani poezije“ u organizaciji Društva pisaca BiH 1962. godine.

## Nasljeđe

Godine 2007. osnovna škola u Bosanskom Petrovcu dobila je naziv Osnovna škola „Ahmet Hromadžić“. Istovremeno je na porodičnoj kući Ahmeta Hromadžića, koja se nalazi u Ulici Pekijska u Bosanskom Petrovcu, postavljena spomen-ploča u njegovu čast.

U Bihaću je, u okviru Kantonalne i univerzitetske biblioteke, nakon realizacije dijela projekta obilježavanja imena Ahmeta Hromadžića, otvorena i spomen-soba posvećena ovom piscu, dok su aktivnosti na projektu nastavljene i u narednom periodu.

Zbog specifičnog stila pisanja i velike popularnosti njegovih djela među čitalačkom publikom, posebno djecom, Ahmet Hromadžić često se naziva „bosanskohercegovačkim Andersenom“. Njegova djela danas su zastupljena u obaveznoj školskoj lektiri u osnovnim školama.

U književnom opusu Ahmeta Hromadžića snažno je prisutno iskustvo djetinjstva provedenog u Bjelaju kod Bosanskog Petrovca. U njegovim djelima prepoznatljivi su pejzaži planine Osječenice, Bjelajske kule, kao i prirodne ljepote i izazovi divljine tog kraja, uključujući raznovrstan životinjski svijet netaknute prirode okoline Bosanskog Petrovca.

## Nagrade

* Nagrada Narodne omladine Jugoslavije (1948)
* Nagrada Društva pisaca BiH (1956)
* Nagrada Društva pisaca BiH (1966)
* Nagrada Mladog pokoljenja (1971)
* Nagrada Zmajevih dječjih igara (1973)
* Nagrada Kurirček (1974)
* Dvadesetsedmojulska nagrada SR BIH (1974)
* Šestoaprilska nagrada grada Sarajeva (1958)
* Nagrada ZAVNOBIH-a (1986)
* Orden rada sa zlatnim vijencem
* Orden republike II reda

## Djela

* *Labudova poljana*, roman, Sarajevo, 1952.
* *Patuljak iz Zaboravljene zemlje*, roman, Sarajevo, 1956.
* *Patuljak vam priča*, pripovijetke, Sarajevo, 1957.
* *Okamenjeni vukovi*, roman, Sarajevo, 1963.
* '*Dječji pisci o sebi*, ( I, II, III ) proza, Sarajevo 1963.
* *Bijeli cvijet*, pripovijetke, Sarajevo, 1965.
* *Zlatorun*, pripovijetke, Sarajevo, 1966.
* *Zelengor*, pripovijetke, Sarajevo, 1971.
* *Bistri potoci*, roman, Sarajevo, 1971.
* *Bijeli slavuj*, pripovijetke, Sarajevo, 1972.
* *Dječak jaše konja*, roman, Sarajevo 1977.
* *Ledena gora*, slikovnica, Sarajevo 1977.
* *Patuljak iz zaboravljene zemlje*, drama, Sarajevo, 1980.